OpenLLM-France/wikimedia huggingface dataset:
# Umuahia

Umuahia és la capital de l'estat d'Abia al sud-est de Nigèria. La ciutat està travessada per la via de ferrocarril que uneix Port Harcourt i Enugu. Umuahia té una població de 359.230 habitants (2006). El grup humà principal de la ciutat són els igbos. Umuahia fou la capital de Biafra. Umuahia és coneguda per ser un mercat agrícola des del 1916. Des de la ciutat s'exporta nyam, iuca, blat de moro, taro, cítrics, oli de palma i ametlles. Hi ha indústries cerveseres i una planta de processament d'oli de palma. La ciutat té molts instituts i diversos hospitals. Umuahia comprèn dues àrees de govern locals: Umuahia North i Umuahia South. En aquests hi ha els clans umuokpara, ibeku, olokoro, ubakala i ohuhu. La Catedral Mater Dei d'Umuahia és la seu de la diòcesi catòlica d'Umuahia.

## Història

La ciutat fou establerta per l'administració colonial britànica de Nigèria a principis del segle xx. El 28 de setembre del 1967 va esdevenir la capital de la República de Biafra quan la seva capital anterior, Enugu, fou capturada per les tropes nigerianes. El 28 de juny del 1968 fou capturada per les tropes nigerianes i fou recuperada per Biafra el 23 de juliol del mateix any. El 24 de desembre del 1969 fou capturada definitivament pels nigerians; llavors Owerri va esdevenir a nova capital de Biafra.

## Personalitats notables

Entre els seus ciutadans, destaquen Michael Iheonukara Okpara, primer ministre de la Regió Est de Nigèria; el General Major Johnson Aguiyi-Ironsi, cap d'estat militar; John Abraham Godson, el primer parlamentari negre de Polònia; i Eze Gabriel Chianakwalam Akomas diputat major de Port Harcourt:
* Johnson Aguiyi-Ironsi, cap d'estat militar de Nigèria.
* Pascal Atuma, actor, guionista, director i productor de cinema.
* Osas Idehen, futbolista professional, internacional amb la selecció absoluta de Nigèria.
* Michael Okpara, polític, premier de Nigèria Oriental entre el 1959 i el 1966.

## Referències

* ↑ Pascal Atuma a imdb.com
* ↑ idehen a national football teams.com
* ↑ Power & Governance: The Legacy of Dr. Michael Okpara, per Michael Okpara Foundation (1997). ISBN 978-027-264-X.

## Enllaços externs

* Umuahia Progressive Association Inc. New York Arxivat 2011-01-05 a Wayback Machine.
* Umuahia Online
# Unió Democràtica pel Reviscolament

La Unió Democràtica pel Reviscolament (georgià დემოკრატიული აღორძინების პავშირი, Demokratiuli Aghordzinebis Kavshiri, DAK) és un partit polític de Geòrgia amb base a Adjària. Va ser fundat el 1992 sota el nom d'Unió pel Renaixement de Geòrgia Adjària, i el 1998 va rebre el seu nom actual. El seu líder és el president d'Adjària, Aslan Abashidze. El partit governa la regió d'Adjària des de les eleccions del 6 de maig de 2004.
Va fer campanya per a la protecció dels interessos regionals, i va demanar governs regionals independents del govern central. Pretenia beneficiar-se de l'auge econòmic del lliure mercat amb les garanties de benestar social del sistema soviètic. Externament, advocava per un acostament a Rússia.
A les eleccions regionals d'Adjària va obtenir més del 95% dels vots al Consell Suprem Adjar. A les eleccions legislatives georgianes de 1995 va rebre el 7,03% dels vots i 31 escons. A les eleccions legislatives georgianes de 1999 va formar coalició amb socialistes i va obtenir el 25,18% i 64 escons, d'ells 15 per al seu partit. Al Parlament de Geòrgia actuà com a portaveu del govern d'Adjària.
Després de la Revolució Rosada de 2003, la popularitat del partit va caure dràsticament degut al fet que va donar suport al president Eduard Xevardnadze. A les eleccions legislatives georgianes de 2004 va caure al 6,01% dels vots i només sis diputats per mandat directe. Al Consell de la Ciutat de Tbilisi ocupava quatre dels 49 escons. El partit ha fundat un diari i una agència de notícies amb el nom d'Agordsineba.
La seva bandera era blava amb dotze estels de set puntes al cantó, de plata, i va fer funcions de bandera nacional d'Adjària fins a l'aprovació de la llei de símbols d'Adjària el 2000. Va inspirar també la bandera oficial d'Adjària del 2000 al 21 de juliol del 2004.

## Enllaços externs

* London Information Network on Conflicts and State-Building (LINKS), Report, 2004 Arxivat 2011-11-26 a Wayback Machine. (anglès) (georgià)
# Txórnix

Txórnix (en rus: Чёрныш) és un poble de la República de Komi, a Rússia, segons el cens del 2010 tenia 349 habitants.

## Referències

* ↑ «Всероссийская перепись населения 2010. Итоги переписи по Республике Коми. Том 1 Численность, размещение, возрастно-половой состав населения». Комистат, 2018. Arxivat de l'original el 2021-07-11. [Consulta: 6 juliol 2021].
* ↑ Коряков Ю.Б.. «База данных "Этно-языковой состав населённых пунктов России"». Arxivat de l'original el 2017-11-16. [Consulta: 6 juliol 2021].
# Txúkhloma

Txúkhloma - Чухлома (rus) - és una ciutat de l'óblast de Kostromà, a Rússia.

## Història

Txúkhloma és mencionada per primer cop en una crònica del 1381. Fou destruïda durant el període tumultuós d'interregnes, al començament del segle xvii. Aconseguí l'estatus de ciutat el 1778.
# Txúlman

Txúlman - Чульман (rus) és un possiólok rus de la República de Sakhà, a la vora del riu Txúlman, a 30 km al nord de Neriungri.
# UEM

«UEM» té aquests significats:
* Unió monetària i econòmica.
* Unió Econòmica i Monetària de la Unió Europea.
* Union Européenne de Motocyclisme, antic nom de la federació de motociclisme europea, actualment anomenada FIM Europe (FIME).
* Universitat Europea de Madrid.
# UD Correia

União Desportivo Correia és un club de futbol de l'illa de São Tomé, a São Tomé i Príncipe. Té la base a la localitat de Correia, al districte de Lobata. Juga a la Lliga de São Tomé de futbol i mai no ha assolit títols.
El club va ser fundat l'any 2000, no gaire temps després, es va convertir en un club registrat del país. El 2010 va celebrar el seu desè aniversari de la seva fundació. En la dècada de 2000 va jugar a la segona divisió, a partir de la temporada 2016, van jugar a la Primera Divisió Regional.
El seu logotip té una estrella blau clar amb una pilota de futbol verd al mig.

## Enllaços externs

* UD Correia Arxivat 2017-12-03 a Wayback Machine. a fifa.com
* UD Correia Arxivat 2017-12-03 a Wayback Machine. a weltfussballarchiv.com
# UEFA-CAF Meridian Cup 2005

La UEFA-CAF Meridian Cup 2005 va tenir lloc a Turquia

## Seleccions

Vegeu UEFA-CAF Meridian Cup 2005 (Seleccions)

## Resultats

Camerun 0-7 França Sierra Leone 0-3 Espanya
Portugal 1-0 Nigèria
Turquia 3-2 Egipte
Espanya 4-0 Camerun
França 2-1 Sierra Leone
Nigèria 0-4 Turquia
Egipte0-0 Portugal
Camerun 1-3 Portugal
Sierra Leone 0-1 Turquia
França 2-0 Nigèria
Espanya 1-0 Egipte
Turquia 3-1 Camerun
Portugal 0-0 Sierra Leone
Nigèria 0-1 Espanya
Egipte 1-4 França

## Classificació final

| País | PJ | G | E | P | GF | GC | Pts |
| França | 4 | 4 | 0 | 0 | 15 | 2 | 12 |
| Espanya | 4 | 4 | 0 | 0 | 9 | 0 | 12 |
| Turquia | 4 | 4 | 0 | 0 | 11 | 3 | 12 |
| Portugal | 4 | 2 | 2 | 0 | 4 | 1 | 8 |
| Sierra Leone | 4 | 0 | 1 | 3 | 1 | 6 | 1 |
| Egipte | 4 | 0 | 1 | 3 | 3 | 8 | 1 |
| Nigèria | 4 | 0 | 0 | 4 | 0 | 8 | 0 |
| Camerun | 4 | 0 | 0 | 4 | 2 | 17 | 0 |
# UEP

«UEP o uep» té aquests significats:
* uep!, interjecció catalana
* Uep! Com anam?, programa de televisió d'IB3 dedicat a la pagesia de les Illes Balears
* protecció d'error desigual (en anglès «unequal error protection», UEP), mètode de correcció d'errors informàtics
* UEP Systems (1985-2001), empresa japonesa desenvolupadora de videojocs
* Unió Empresarial del Penedès (UEP), organització empresarial multisectorial que representa les empreses de l'Alt Penedès i el Baix Penedès
* Uep Fly, aerolínia de les Illes Balears
* Unión Europea de Pensionistas (UEP), partit polític espanyol
* Unió Europea de Pagaments (UEP, 1950-1958), acord de pagaments de l'Organització Europea per a la Cooperació Econòmica (OECE)
# Tramedaigas

Tramedaigas (en francès Tramezaïgues o també Tramezaygues) és un municipi francès del department dels Alts Pirineus, a la regió d'Occitània. Limita al nord amb Cadelha e Trashèrra, a l'est amb Sent Lari e Sola, a l'oest amb Aranhoet i al sud amb Bielsa.

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2007 |
| 71 | 52 | 38 | 33 | 27 | 30 | 32 |
| Des de 1962: població sense dobles comptes |||||||

## Administració

Llista d'alcaldes :
| Període | Identitat | Partit |
| 2001- | Gérard Palasset | |

## Referències

* ↑ Toponímia occitana
# Tramelan

Tramelan és un municipi del cantó de Berna (Suïssa), situat al districte de Courtelary.

## Personatges il·lustres

* Charles Albert Gobat (1843-1914), polític, Premi Nobel de la Pau de l'any 1902.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Uvalde Estates

Uvalde Estates és una concentració de població designada pel cens del Comtat d'Uvalde a l'estat de Texas (Estats Units d'Amèrica).

## Demografia

Segons el cens dels Estats Units del 2000 tenia 1.972 habitants, 530 habitatges, i 463 famílies. La densitat de població era de 55,5 habitants per km².
Dels 530 habitatges en un 56,6% hi vivien nens de menys de 18 anys, en un 71,9% hi vivien parelles casades, en un 10,6% dones solteres, i en un 12,6% no eren unitats familiars. En el 10% dels habitatges hi vivien persones soles el 3,4% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,72 i el nombre mitjà de persones que vivien en cada família era de 4.
Per edats la població es repartia de la següent manera: un 39% tenia menys de 18 anys, un 12% entre 18 i 24, un 27,5% entre 25 i 44, un 15,2% de 45 a 60 i un 6,3% 65 anys o més.
L'edat mediana era de 24 anys. Per cada 100 dones de 18 o més anys hi havia 98,5 homes.
La renda mediana per habitatge era de 24.274 $ i la renda mediana per família de 25.161 $. Els homes tenien una renda mediana de 18.250 $ mentre que les dones 13.409 $. La renda per capita de la població era de 7.681 $. Aproximadament el 24,8% de les famílies i el 27,6% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Uvalde Estates». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 12 agost 2010].
* ↑ «Geographic Comparison Table- Uvalde Estates». American Fact Finder. Oficina del Cens dels Estats Units, 12-01-2010. Arxivat de l'original el 2011-06-06. [Consulta: 12 agost 2010].
# Uvanita

La uvanita és un mineral de la classe dels òxids. Rep el seu nom en al·lusió a la seva composició, que conté urani i vanadi.

## Característiques

La uvanita és un òxid de fórmula química estimada U₂$^{6+}$V₆$^{5+}$O$_{21}$·15H₂O. Cristal·litza en el sistema ortoròmbic. Es troba en forma de recobriments cristal·lins i de manera massiva.
Segons la classificació de Nickel-Strunz, la uvanita pertany a «04.HB - V[$^{5+}$, $^{6+}$] Vanadats: uranil Sorovanadats» juntament amb els següents minerals: carnotita, margaritasita, sengierita, curienita, francevillita, fritzscheïta, metavanuralita, vanuralita, metatyuyamunita, tyuyamunita, strelkinita i rauvita.

## Formació i jaciments

Va ser descoberta a la muntanya Temple al districte de San Rafael, al comtat d'Emery, Utah, Estats Units. També ha estat descrita a altres indrets dels Estats Units, a l'Argentina, a la Xina i a Eslovènia. Sol trobar-se associada a altres minerals com: rauvita, òpal-AN, metatorbernita, hewettita, guix i carnotita. Als territoris de parla catalana tan sols ha estat descrita a la mina Eureka (La Torre de Cabdella, Pallars Jussà).

## Referències

* ↑ «Uvanite» (en anglès). Mindat. [Consulta: 18 agost 2016].
* ↑ Castillo-Oliver, Montgarri; Melgarejo, Joan Carles; Torró, Lisard; Villanova-de-Benavent, Cristina; Campeny, Marc; Díaz-Acha, Yael; Amores-Casals, Sandra; Xu, Jingyao; Proenza, Joaquin; Tauler, Esperança «Sandstone-Hosted Uranium Deposits as a Possible Source for Critical Elements: The Eureka Mine Case, Castell-Estaó, Catalonia». Minerals, 10, 1, 01-01-2020, pàg. 34. DOI: https://doi.org/10.3390/min10010034 [Consulta: 6 febrer 2024].
# Valenciana d'Estratègies i Recursos per a la Sostenibilitat Ambiental

Vaersa és una empresa pública emmarcada dins del sector mediambiental que pertany a la Generalitat Valenciana. Les principals activitats de Vaersa són el tractament i gestió de residus i el manteniment i protecció de les condicions ambientals de qualsevol espai natural, incloses la protecció de la flora i fauna i els recursos forestals i aqüífers. A més, s'encarrega de la lluita contra incendis, dels estudis mediambientals, de la construcció civil i prestació de servicis mediambientals i de l'execució i millora d'estructures i produccions agràries.
Vaersa es va constituir per mitjà d'escriptura pública el 31 de gener de 1986 amb la denominació "Valenciana d'Aprofitament Energètic de Residus, S.A.", configurant-se com a empresa pública, l'accionista únic de la qual n'era la Generalitat Valenciana, a partir de 1989. La Junta General Extraordinària d'Accionistes celebrada el 26 d'octubre de 1995 va acordar el canvi de denominació de la Societat, adoptant la de "VAERSA, Valenciana d'Aprofitament Energètic de Residus, S.A.". A 31 de desembre de 2006 la titularitat del capital social de VAERSA correspon en la seua totalitat a la Generalitat Valenciana. L'objecte social de Vaersa va ser ampliat per acord de la Junta General de 20 de març de 1997.
En l'àmbit de la prevenció d'incendis, l'any 2004 es va encarregar a VAERSA la prevenció dels incendis Forestals, dissenyant el sistema de Gestió Integrada per a les unitats de prevenció d'incendis forestals, amb l'objectiu de ser una aplicació tecnològica dirigida a donar suport als tècnics implicats en la gestió d'incendis.
En 2023, Vaersa canvia de denominació a Valenciana d'Estratègies i Recursos per a la Sostenibilitat Ambiental.

## Enllaços externs

* Web corporativa de Vaersa
# Uhuru Kenyatta

Uhuru Muigai Kenyatta (26 d'octubre de 1961) és un polític kenyà i el quart president de Kenya, càrrec que va assumir el 2013. Va ser membre del Parlament pel partit Gatundu Sud del 2002 al 2013. Actualment forma part del Partit Jubileu de Kenya, i anteriorment va estar relacionat amb L'Aliança Nacional i la Kenya African National Union.
És el fill de Jomo Kenyatta, el primer president de Kenya, i la seva quarta muller Mama Ngina Kenyatta.
Uhuru va ser reelegit per un segon mandat en les eleccions generals d'agost de 2017, guanyant amb el 54% del vot popular. La victòria va ser declarada oficialment a la televisió nacional pel president de la Comissió Electoral Wafula Chebukati. No obstant això, les eleccions d'Uhuru van ser posades en dubte amb èxit a la Cort Suprema de Kenya pel seu principal competidor, Raila Odinga. El tribunal va declarar invàlida l'elecció i va ordenar la celebració d'una nova elecció presidencial.
L’octubre de 2021 va ser citat a l'escàndol dels pandora papers.

## Referències

* ↑ Jason Patinkin in Nairobi. «Uhuru Kenyatta's election victory is upheld by Kenya's supreme court | World news». The Guardian. [Consulta: 29 novembre 2015].
* ↑ Karimi, Faith. «President-elect Uhuru Kenyatta of Kenya a man of complexities - CNN.com». Edition.cnn.com, 30-03-2013. [Consulta: 29 novembre 2015].
* ↑ Carol Kimutai and Patel Okumu. «Uhuru Kenyatta got 8.2 million votes against Raila's 6.7 million». Standard Digital.
* ↑ Nation Team. «Uhuru Kenyatta, 55, wins second term as President of Kenya». Daily Nation.
* ↑ Clement Edward. «WATCH LIVE: Uhuru Kenyatta wins 2017 Kenya elections; World news». PrimeNewsGhana.
* ↑ Kenya election: Uhuru Kenyatta defeats Raila Odinga, 11 August 2017, BBC
* ↑ «Kenia: anulada la elección de Uhuru Kenyatta por el Tribunal supremo, nuevas elecciones en 60 días». Euronews, 01-09-2017 [Consulta: 8 setembre 2017].
# Uiar

Uiar (en rus Уяр) és una ciutat del krai de Krasnoiarsk, a Rússia. Es troba a la vora del riu Uiarka, a 132 km al sud-est de Krasnoiarsk.
El 1760 es fundà Uiar a partir de la construcció de la carretera de Sibèria, una via comercial que havia de connectar Moscou i Xina. Després el poble es convertí en una estació ferroviària del Transsiberià, entre Krasnoiarsk i Irkutsk. Aconseguí l'estatus de ciutat el 1944.
# Unió Andorrana

Unió Andorrana va ser una formació política andorrana nascuda l'any 1933 al caliu dels fets de la revolució del 33. La formació defensava el sufragi universal masculí, la creació d'un estatus de nacionalitat andorrana i el Consell General acabat de destituir per les forces d'ocupació franceses.

## Història

El partit va ser creat pel grup "Joves Andorrans" i en mig dels fets de la revolució de 1933, després de les amenaçes d'ambdos coprinceps d'intervenir en els afers interns andorrans al haver estat aprovat el sufragi universal masculí per part del Consell General. Els consellers que formaven part d'aquesta formació es van presentar a les eleccions al Consell General d'Andorra de 1933 on, segons les dades de l'època, van ser triats cinc consellers generals d'Unió Andorrana: un conseller a les Escaldes i els quatre restants a Canillo, on tots els candidats guanyadors eren d'aquesta formació. Malgrat els resultats, l'elecció de 14 consellers generals del Grup Nacionalista Integral o "pro co-princeps" va suposar la derrota de les idees d'aquesta formació.

## Referències

* ↑ Pastor, Robert. «Vaga convocada», 04-02-2018. [Consulta: 20 setembre 2020].
* ↑ «Andorra». A: Gran enciclopèdia catalana. , 16/05/2019 [Consulta: 20 setembre 2020].
* ↑ Pollo, Irene «Les Eleccions Andorranes». L'Opinio, 01-09-1933, p. 13 [Consulta: 15 febrer 2019].
# Unió Astronòmica Internacional

La Unió Astronòmica Internacional (International Astronomical Union, en anglès, o Union Astronomique Internationale en francès) està formada per 9.040 membres individuals i 63 membres nacionals en tot el món. És membre del Consell Internacional de la Ciència. És l'autoritat en matèria de noms d'estels, planetes, i altres objectes celestes, i fenòmens, així com dels estàndards en astronomia. La UAI va ser fundada el 1919 com una fusió de diferents projectes internacionals, entre ells, la Carte du Ciel, la Unió Solar, i l'Oficina Internacional del Temps. El seu primer president fou Benjamin Baillaud. La seva actual presidenta és Catherine J. Cesarsky.

## Disciplines principals

La UAI coordina 37 comissions i 85 grups de treball sobre diferents temes astronòmics agrupades en 12 disciplines principals.

## Assemblees Generals

L'Assemblea General de la UAI es reuneix cada tres anys.
La XVIIth General Assembly està planejada pel 2009 a Rio de Janeiro (Brasil). La XXVIIIth General Assembly està planejada pel 2012 a Pequín, Xina.

## Enllaços externs

* Plana de la UAI
# Barnús (bany)

Un barnús o sortida de bany és una bata de roba de fil de ris, amb caputxa o sense, que homes i dones es posen per a eixugar-se i guardar-se del fred en sortir del bany o d'una dutxa o abans de fer-ho. Es porta creuat, cenyit a la cintura amb un cinyell.
Els esportistes la poden dur sobre el vestit de bany abans i després d'entrar en competició. També es diu barnús, encara que sigui d'un altre teixit, la bata que duen els boxadors abans d'entrar a competir. Els barnussos solen ser de ris de cotó o de fibres sintètiques.

## Referències

* ↑ «Barnús (bany)». Gran Enciclopèdia Catalana. Barcelona: Grup Enciclopèdia Catalana.
* ↑ «Optimot. Consultes lingüístiques - Llengua catalana». Optimot
# Ay, Juancito

Ay, Juancito és una pel·lícula argentina dirigida per Héctor Olivera. La seva data d'estrena va ser el 10 de juny de 2004. El guió és del mateix Olivera i de José Pablo Feinmann. La pel·lícula se centra en la figura d'un dels personatges del peronisme, Juan Duarte, el germà d'Eva Duarte de Perón i les seves relacions amb les actrius Elina Colomer i Fanny Navarro. És la història del seu ascens a les altes esferes del poder, i la seva caiguda en desgràcia arran de la mort de la seva germana.
L'Estat com bé personal, la dilapidació i la corrupció són les característiques que Olivera destaca de la figura de Juancito. "Com m'acusaran d'escarrassar-se si tot el que vaig prendre és de l'Estat i jo soc el germà de l'Estat? " pregunta en una ocasió. Aquesta mateixa pregunta serveix per exemplificar el grau d'impunitat amb què obrava el simpàtic Juan.
L'analogia que es decanta de la pel·lícula és la comparació del primer peronisme amb els anys del menemisme, amb Juancito en el primer Govern i María Julia Alsogaray en el segon, segons ha manifestat, fins i tot, el mateix Olivera.

## Argument

Juan Ramón Duarte és l'únic germà baró d'Evita, que l'encumbra i qui, amb la seva prematura mort, el porta a la destrucció. Aquesta és la història de l'ascens i l'ensorrament d'un simpàtic grimpador els seus anys de glòria i de crisi coincideixen amb l'apogeu i el començament de la caiguda del president Juan Domingo Perón.

## Referències

* ↑ Ay, Juancito (en castellà).
* ↑ Ay, Juancito (en anglès).

## Enllaços externs

* Fanny Navarro la diva que murio otra vez / La Nacion, Buenos Aires Arxivat 2012-10-09 a Wayback Machine.
* crítica del diari Clarin
* Memorias d'un mequetrefe Arxivat 2016-02-13 a Wayback Machine. / Hugo Gambini, La Nacion, 2004
# Baliakinita

La baliakinita, també coneguda com balyakinita, és un mineral de la classe dels òxids. Rep el nom en honor de Tatiana Stepanovna Baliakina (1906-1986), instructora de geologia de la Universitat de Moscou, Rússia.

## Característiques

La baliakinita és un òxid de fórmula química Cu(TeO₃). Cristal·litza en el sistema ortoròmbic. La seva duresa a l'escala de Mohs és 3,5.
Segons la classificació de Nickel-Strunz, la baliakinita pertany a «04.JK - Tel·lurits sense anions addicionals, sense H₂O» juntament amb els següents minerals: winstanleyita, walfordita, spiroffita, zincospiroffita, rajita, carlfriesita, denningita, chekhovichita, smirnita, choloalita, fairbankita, plumbotel·lurita, magnolita, moctezumita, schmitterita i cliffordita.

## Formació i jaciments

Aquesta espècie va ser descrita gràcies a exemplars trobats a dos indrets diferents dins de la Federació Russa: un es tracta del dipòsit d'or de Pionerskoye, a les muntanyes Saian, a la República de Tuvà; l'altre és el dipòsit d'or d'Aginskoe, a l'óblast de Kamtxatka. Posteriorment també ha estat descrita al poble de Salmchâteau, al municipi belga de Vielsalm, a la província de Luxemburg. Són els tres únics indrets a tot el planeta on ha estat descrita aquesta espècie mineral.

## Referències

* ↑ «Balyakinite» (en anglès). Mindat. [Consulta: 22 abril 2018].
# Barraca VI (Aiguamúrcia)

La Barraca VI és una obra d'Aiguamúrcia (Alt Camp) inclosa a l'Inventari del Patrimoni Arquitectònic de Catalunya.

## Descripció

Es tracta d'un aixopluc integrat dins l'estructura d'un marge. La seva originalitat rau precisament en que la seva entrada la trobarem a l'extrem d'aquest marge, on hi ha un petit clos. El portal d'accés és dovellat, i al seu damunt unes lloses sobresurten a tall de ràfec.
Estava tancat amb una porta. La seva planta interior és rectangular i amida: fondària 3'80m. Amplada 1'27m. La seva orientació és Sud.
Està cobert mitjançant aproximació de filades i tapat amb 5 lloses.
La seva alçada màxima és de 1'60m.

## Referències

* 1 2 3 4 «Barraca VI». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 20 agost 2018].